ازاي اصرف تفكيري عن الحجات المحرمه ؟؟
من فوق لتحت:  أشوف ايه الأفكار اللي بتحرك قدامي الرغبات دي، واكتبها وأناقشها وأفندها ودي مهارة محتاج حد يعلمهالك ويعملها قدامك ويتابعك فيها بس سبق وشرحتها هنا، وهي أساس العلاج المعرفي. وفي طريقة تانية تبع نفس المنهج وهي إني أكتب قايمة بالأرباح والخساير بتاعت الحاجة دي وأعلقها قدامي في كل حتة. أو من تحت لفوق: إني أوقف السلوك خالص، وكل المرتبطات به من أشياء وأشخاص وأماكن وهنا هيبدأ رغبتنا له تزيد وترتفع لحد ذروة معينة بعدها تبدأ في التناقص والخفوت وده أساس المدرسة السلوكية. وفي مدرسة جديدة وهي المدرسة الشعورية: ودي عاملة زي النجدة، أو المطافي، أول ما الرغبة تزيد بدخل في حالة تأمل واسترخاء وأعمل تمارين تنفس ودي بتشتغل إني أطفّي اللوزة الدماغية، وطبعاً دي أصعب المهارات وبتحتاج تدريب ياما بس حتى المبتدأين خالص يقدروا يعملوها وبتساعد في الرغبات ضعيفة إلى قبيل متوسطة الشدة، وبالتدريب قوتها بتزيد. وفي ناس بتعمل حاجة تاني وهي الدخول في حالة تأمل وتذكر شعورنا بعد الاستجابة الصحيحة/الخاطئة للرغبة دي واستعمال ده لربط السلوك بشعور سلبي أو ربط عكسه بشعور إيجابي.